Na temelju članka 6. Odluke o Stipendiji Grada Zagreba za učenike i studente slabijega socijalnog statusa (Službeni glasnik Grada Zagreba 19/17)

**gradonačelnik Grada Zagreba**

**raspisuje**

**JAVNI NATJEČAJ**

**ZA DODJELU STIPENDIJE GRADA ZAGREBA**

**STUDENTIMA POSLIJEDIPLOMSKIH STUDIJA**

**SLABIJEGA SOCIJALNOG STATUSA**

**ZA AKADEMSKU GODINU 2018./2019.**

1. Za akademsku godinu 2018./2019. studentima poslijediplomskih studija će se dodijeliti najviše 3 Stipendije.

2. Stipendiju mogu ostvariti studenti poslijediplomskih studija koji podnesu prijavu na Javni natječaj za dodjelu Stipendije Grada Zagreba studentima poslijediplomskih studija slabijega socijalnog statusa za akademsku godinu 2018./2019. (u daljnjem tekstu: Natječaj) i ispunjavaju sljedeće uvjete:

- da su državljani Republike Hrvatske;

- da imaju prijavljeno prebivalište u Gradu Zagrebu neprekidno tri godine prije dana objave Natječaja;

- da su studenti poslijediplomskih sveučilišnih (doktorskih) studija ili poslijediplomskih specijalističkih studija u Gradu Zagrebu;

- da nije protekao minimalan rok za završetak studija;

- da u akademskoj godini za koju se Stipendija dodjeljuje nisu upisali mirovanje studentskih obveza;

- da prosječni mjesečni prihod po članu kućanstva studenta poslijediplomskih studija, ostvaren u tri mjeseca prije mjeseca u kojemu je raspisan natječaj za dodjelu Stipendije, ne prelazi 60% proračunske osnovice (1.995,60 kuna) određene Zakonom o izvršavanju Državnog proračuna Republike Hrvatske za 2018. godinu.

3. Stipendija se dodjeljuje, računajući od 1. listopada 2018., najduže za 12 mjeseci.

Neto iznos Stipendije utvrđuje se u visini 60% prosječne neto plaće u Gradu Zagrebu za razdoblje siječanj - kolovoz 2018. godine. Za studente koji studiraju s dijelom radnog vremena, neto iznos Stipendije utvrđuje se u visini 30% prosječne neto plaće u Gradu Zagrebu za razdoblje siječanj - kolovoz 2018. godine.

4. Kriteriji za utvrđivanje liste kandidata za dodjelu Stipendije su socijalni status i druge socijalne prilike, uspjeh na studiju i ranije korištenje Stipendije.

5. Rok za podnošenje prijava na Natječaj je zaključno 30. studenog 2018.

Prijava na Natječaj dostavlja se u zatvorenoj omotnici s naznakom "ZA JAVNI NATJEČAJ ZA DODJELU STIPENDIJE GRADA ZAGREBA STUDENTIMA POSLIJEDIPLOMSKIH STUDIJA SLABIJEGA SOCIJALNOG STATUSA" na adresu:

Grad Zagreb,

Gradski ured za socijalnu zaštitu i osobe s invaliditetom

Nova cesta 1

10 000 Zagreb

Prijave na Natječaj dostavljaju se preporučeno poštom na navedenu adresu ili u pisarnicu na istoj adresi.

Prijave se dostavljaju isključivo na ispunjenom i potpisanom obrascu A1 – Prijava na Javni natječaj za dodjelu Stipendije Grada Zagreba studentima poslijediplomskih studija slabijega socijalnog statusa za akademsku godinu 2018./2019., koji se, kao i obrazac A2 – Izjava o članovima kućanstva te Uputa o pravima ispitanika, može preuzeti u Gradskom uredu za socijalnu zaštitu i osobe s invaliditetom, Zagreb, Nova cesta 1, soba 7 i na web stranici Grada Zagreba ([www.zagreb.hr](http://www.zagreb.hr)).

6. Uz obrazac A1 potrebno je priložiti:

6.1. Dokaz o državljanstvu za kandidata: domovnica (preslika) ili elektronički izvod iz knjige državljana;

Dokaz iz ove točke Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1 – Prijava na Javni natječaj za dodjelu Stipendije Grada Zagreba studentima poslijediplomskih studija slabijega socijalnog statusa za akademsku godinu 2018./2019.

6.2. Izvadak iz matice rođenih, ne stariji od dana objave Natječaja (preslika) ili elektronički izvod iz matice rođenih za kandidata, ne stariji od dana objave Natječaja (NE rodni list);

Dokaz iz ove točke Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1 – Prijava na Javni natječaj za dodjelu Stipendije Grada Zagreba studentima poslijediplomskih studija slabijega socijalnog statusa za akademsku godinu 2018./2019.

6.3. Uvjerenje o prebivalištu za kandidata, ne starije od dana objave Natječaja (izvornik) ili elektronički zapis uvjerenja o prebivalištu, ne stariji od dana objave Natječaja;

6.4. Potvrdu o upisu na poslijediplomski studij u akademskoj godini 2018./2019. (izvornik);

6.5. Potvrdu o godini upisa na prvu godinu poslijediplomskog studija (izvornik);

(Napomena: jedna potvrda može sadržavati više podataka traženih u točkama 6.4. i 6.5.)

6.6. Ispunjeni i potpisani obrazac A2 – Izjava o članovima kućanstva;

6.7. Potvrde Porezne uprave (ispostave prema mjestu stanovanja) o visini dohotka i primitaka za sve članove kućanstva u razdoblju od 1.7.2018. do 30.9.2018. (izvornik);

Dokaze iz ove točke Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1 – Prijava na Javni natječaj za dodjelu Stipendije Grada Zagreba studentima poslijediplomskih studija slabijega socijalnog statusa za akademsku godinu 2018./2019.

6.8. Životopis (osnovni podaci o kandidatu, tijeku školovanja, kućanstvu i dr.),

7. Bodovanje socijalnog statusa i drugih socijalnih prilika provodi se na temelju sljedećih dokaza:

A) za studenta poslijediplomskih studija ili kućanstvo u kojem student poslijediplomskih studija živi koji ostvaruju pravo na zajamčenu minimalnu naknadu:

- Potvrda centra za socijalnu skrb da kandidat ili kućanstvo u kojem kandidat živi ostvaruje pravo na zajamčenu minimalnu naknadu, izdana u tijeku trajanja Natječaja (izvornik) ili

- Rješenje centra za socijalnu skrb o priznavanju prava na zajamčenu minimalnu naknadu i dokaz o uplati zajamčene minimalne naknade u 10. mjesecu 2018. (uplata za 9. mjesec 2018.) ili u 11. mjesecu 2018. (uplata za 10. mjesec 2018.) (preslike);

B) za studenta poslijediplomskih studija koji je branitelj iz Domovinskog rata ili je dijete hrvatskog branitelja iz Domovinskog rata:

- Potvrda o statusu hrvatskog branitelja iz Domovinskog rata izdana od Ministarstva obrane ili Ministarstva unutarnjih poslova (izvornik);

C) za studenta poslijediplomskih studija koji je roditelj:

- Izvadak iz matice rođenih, ne stariji od dana objave Natječaja (preslika) ili elektronički izvod iz matice rođenih za dijete, ne stariji od dana objave Natječaja (NE rodni list);

D) za studenta poslijediplomskih studija ili člana kućanstva studenta poslijediplomskih studija koji je do 30.9.2018. ostvario pravo na jednokratnu naknadu:

- Rješenje (preslika) ili Potvrda centra za socijalnu skrb da su kandidat i/ili članovi kućanstva ostvarili pravo na jednokratnu naknadu, u periodu od 1.1.2018. do 30.9.2018. (izvornik),

(Napomena: ne prilažu kandidati koji su dostavili dokaze pod točkom 7. A)

8. Bodovanje uspjeha na studiju provodi se na temelju sljedećeg dokaza:

8.1. Ovjereni prijepis ocjena diplomskog, odnosno integriranog preddiplomskog i diplomskog studija (izvornik),

9. Bodovanje ranijeg korištenja Stipendije provodi se na temelju sljedećeg dokaza:

9.1. Ugovor o korištenju Stipendije Grada Zagreba za kandidate koji su u akademskoj godini 2017./2018. bili korisnici Stipendije za studente slabijega socijalnog statusa

Dokaz iz ove točke Gradski ured za socijalnu zaštitu i osobe s invaliditetom preuzet će iz vlastite evidencije.

Nepravodobne i nepotpune prijave neće se razmatrati.

Prijedlog liste kandidata za dodjelu Stipendije bit će objavljen na web stranici Grada Zagreba ([www.zagreb.hr](http://www.zagreb.hr)), u roku od 60 dana od dana isteka roka za podnošenje prijava.

Za vrijeme trajanja ugovora o korištenju Stipendije, korisnik Stipendije ne može primati niti jednu drugu novčanu stipendiju.

Kandidati za dodjelu Stipendije ne mogu ostvariti Stipendiju za već stečenu razinu obrazovanja.

Ako iz jedne obitelji dva ili više kandidata ostvare Stipendiju na Javnom natječaju za dodjelu Stipendije Grada Zagreba studentima poslijediplomskih studija slabijega socijalnog statusa za akademsku godinu 2018./2019., Javnom natječaju za dodjelu Stipendije Grada Zagreba studentima slabijega socijalnog statusa za akademsku godinu 2018./2019. ili Javnom natječaju za dodjelu Stipendije Grada Zagreba učenicima slabijega socijalnog statusa za školsku godinu 2018./2019., Stipendiju mogu ostvariti najviše dva kandidata.